gl en gl lt gl en gl gl en gl fr gl gl es es gl gl fr en pt gl gl gl gl gl gl gl gl gl gl gl es gl gl gl gl gl es gl gl gl gl gl gl gl gl gl gl gl gl en es es gl gl gl gl gl pt gl gl
Ramón Villares: “A cultura é a argamasa que terma das sociedades” | Academia Galega do Audiovisual
Ramón Villares pronuncia a conferencia inaugural El iberismo como idea y como proyecto con motivo do IV Encuentro de Academias de Cine Ibéricas. A partir das orixes do iberismo como proxecto político, o historiador chairego desenvolve a idea do iberismo cultural como reivindicación da diversidade cultural na Península Ibérica.
Falamos co Catedrático de Historia da Universidade de Santiago de Compostela e ex-presidente do Consello da Cultura Galega sobre esta conferencia, que inicia o programa da cuarta edición da cita anual que reúne aos representantes das academias de cine da península.
Que opinión lle merece a celebración deste tipo de iniciativas no marco das relacións entre os distintos territorios que conforman a Península Ibérica?
Eu agradezco moito o convite, sobre todo pola oportunidade que me concede de falar sobre o Iberismo que, como se di no título da conferencia, tendeu históricamente a ser máis ben unha Idea do que un Proxecto, sexa político ou sexa cultural.
Que as Academias do Cinema da península empreguen a definición de ibéricas para min é estimulante. Eu non asistín a ningún dos encontros anteriores, pero cónstame que a sua concepción iberista é moi sincera e decidida, o que significa que me merece non só unha opinión positiva, senón que debo dar os parabéns ao conxunto destas Academias pola iniciativa e polo enfoque que lle dan ao seu traballo.
Que lugar ocupa a idea de iberismo na actualidade, dentro das relacións entre España e Portugal? Hai algún caso de éxito que mereza ser destacado?
O lugar do iberismo é difícil de definir. A idea está presente, pero de forma intermitente, nas Cimeiras dos Gobernos, nas declaracións de algúns dirixentes políticos e, tamén, de escritores e intelectuais. As visións do iberismo, ademáis, son algo diferentes desde cada parte da fronteira: hai máis entusiasmo en España do que en Portugal, talvez porque se confunde con “absorción” ou con “perigo”, segundo sexa o interlocutor. Hai moitos muros simbólicos que derrubar.
En canto a iniciativas concretas, hai moitas a sinalar, no campo das relacións humanas (o tránsito pendular de traballadores é moi elevado), nas infraestruturas a pesar da lentitude da conexión ferroviaria, nas universidades, na cultura… pero se tivera que escoller unha acción importante e recente, sería a da cooperación transfronteiriza, na que a Regiâo Norte de Portugal e a Galiza foron pioneiras no marco da Unión Europea e son, a día de hoxe, a máis activa de todas cantas se constituiron desde principios dos noventa
“As institucións culturais poden e deben aspirar a crear unha sociedade mellor, máis digna e segura”.
No seu discurso de investidura pola Universidade do Minho, en 2015 mencionou “semellanzas naturais e culturais” entre Galicia e Portugal, que permiten falar dunha “identidade común”. Considera que Galicia debería xogar un papel protagonista nas relacións entre España e Portugal?
Si, claramente. Galicia, como xa soñaba Valentín Paz-Andrade, pode servir de ponte entre dúas grandes culturas como a castellana e a portuguesa e, alén diso, as semellanzas galaico-portuguesas permiten un papel de intermediación que hoxe se está a comprobar no campo da empresa e do comercio, dos servizos e da investigación. A vida cotiá vai por diante da vida oficial
E, máis especificamente, se nos referimos ao eido cultural?
No eido cultural hai dous campos importantes a ter en conta. O primeiro é o lingüístico, no que a Lei Paz-Andrade, aprobada polo Paralmento de Galicia, favoreceu unha aproximación entre as institucións culturais, como foi o caso do ingreso do Consello da Cultura Galega como Membro Observador da CPLP. Outro campo é o universitario, onde hai unha sorte de Erasmus entre Galiza e Norte de Portugal, que vai ter vantaxes para o futuro, sobre todo na permeabilidade de investigadores e trocas de proxectos nas sete universidades da rexión
“A través do cinema e da imaxe é como se pode facer unha pedagoxía da diversidade e da pluralidade cultural: ouvir as diferentes linguas peninsulares sería o mellor camiño para un iberismo cultural integrador e asumido de modo natural”.
Vostede é coñecido principalmente como historiador, pero tamén ten vínculos notables co sector da cultura: é membro do pleno da Real Academia Galega, é Patrón Numerario do Padroado do Museo do Pobo Galego e foi presidente do Consello da Cultura Galega. Nunha época de incerteza como a que estamos a vivir, cal considera que debería ser a función das institucións culturais?
Que estamos en época de mudanzas e de incertezas é claro, pero non podemos ficar de brazos caídos. As institucións culturais poden e deben aspirar a crear unha sociedade mellor, máis digna e segura. A cultura é a argamasa que terma das sociedades
Baixo a súa presidencia, o Consello da Cultura Galega asinou un protocolo de colaboración co Instituto Camões de Portugal “para proxectar a cultura galega no seu sentido amplio”. Cales foron os froitos desa colaboración?
O protocolo de colaboración do Consello da Cultura Galega foi establecido co Instituto Camões, pero tamén co Instituto Cervantes, o vasco Instituto Etxepare e o catalán Institut Raimon Llull. Todas estas institucións estaban daquela, e seguen a estar agora, debruzadas cara a proxección exterior de linguas e culturas e penso que aquel esforzo debe continuar, por máis que sei que resulta difícil ver os pasos dados.
A Academia Galega do Audiovisual asinou en 2019 un convenio de colaboración coa Academia Portuguesa de Cinema, pero as súas actividades foron interrompidas por mor da pandemia da Covid-19, cales considera que poden ser as vantaxes deste tipo de colaboracións?
Como no caso das linguas e culturas, no caso concreto do cinema as vantaxes poden ser aínda máis directas e fecundas. O cinema non precisa de ser dobrado para ser comprendido e isto facilita moito as relacións. Alén diso, a través do cinema e da imaxe é como se pode facer unha pedagoxía da diversidade e da pluralidade cultural: ouvir as diferentes linguas peninsulares (con axuda no caso do euskaro) sería o mellor camiño para un iberismo cultural integrador e asumido de modo natural
Na súa opinión, cal é a importancia do audiovisual que se fai en Galicia dentro da cultura galega?
Non coñezo ben os últimos pasos dados, pero durante moitos anos, o audiovisual galego gozou dunha grande vitalidade, con un motor importante que é a Televisión Galega, produtoras relevantes e un plantel de actores e actrices moi consoldiado e coñecido fóra de Galicia, entre moitos outros valores.
Fotografía: Consello da Cultura Galega
Histórico Seleccionar mes Setembro 2022 Agosto 2022 Xullo 2022 Xuño 2022 Maio 2022 Abril 2022 Marzo 2022 Febreiro 2022 Xaneiro 2022 Decembro 2021 Novembro 2021 Outubro 2021 Setembro 2021 Agosto 2021 Xullo 2021 Xuño 2021 Maio 2021 Abril 2021 Marzo 2021 Febreiro 2021 Xaneiro 2021 Decembro 2020 Novembro 2020 Outubro 2020 Setembro 2020 Agosto 2020 Xullo 2020 Xuño 2020 Maio 2020 Abril 2020 Marzo 2020 Febreiro 2020 Xaneiro 2020 Decembro 2019 Novembro 2019 Outubro 2019 Setembro 2019 Xuño 2019 Maio 2019 Abril 2019 Marzo 2019 Febreiro 2019 Xaneiro 2019 Decembro 2018 Novembro 2018 Outubro 2018 Setembro 2018 Agosto 2018 Xuño 2018 Maio 2018 Marzo 2018 Febreiro 2018 Xaneiro 2018 Decembro 2017 Novembro 2017 Outubro 2017 Xuño 2017 Marzo 2017 Febreiro 2017 Xaneiro 2017 Decembro 2016 Novembro 2016 Outubro 2016 Setembro 2016 Xullo 2016 Xuño 2016 Maio 2016 Abril 2016 Marzo 2016 Febreiro 2016 Xaneiro 2016 Decembro 2015 Novembro 2015 Outubro 2015 Setembro 2015 Xullo 2015 Xuño 2015 Maio 2015 Abril 2015 Marzo 2015 Febreiro 2015 Xaneiro 2015 Decembro 2014 Novembro 2014 Outubro 2014 Setembro 2014 Agosto 2014 Xullo 2014 Xuño 2014 Maio 2014 Abril 2014 Marzo 2014 Febreiro 2014 Xaneiro 2014 Decembro 2013 Novembro 2013 Outubro 2013 Setembro 2013 Agosto 2013 Xullo 2013 Xuño 2013 Maio 2013 Abril 2013 Febreiro 2013 Xaneiro 2013 Decembro 2012 Novembro 2012 Outubro 2012 Setembro 2012 Agosto 2012 Xullo 2012 Xuño 2012 Maio 2012 Abril 2012 Marzo 2012 Febreiro 2012 Xaneiro 2012 Decembro 2011 Novembro 2011 Outubro 2011 Setembro 2011 Agosto 2011 Xullo 2011 Xuño 2011 Maio 2011 Abril 2011 Marzo 2011 Febreiro 2011 Xaneiro 2011 Decembro 2010 Novembro 2010 Outubro 2010 Setembro 2010 Agosto 2010 Xullo 2010 Xuño 2010 Maio 2010 Abril 2010 Marzo 2010 Febreiro 2010 Xaneiro 2010 Decembro 2009 Novembro 2009 Outubro 2009 Setembro 2009 Agosto 2009 Xullo 2009 Xuño 2009 Maio 2009 Abril 2009 Marzo 2009 Febreiro 2009 Xaneiro 2009 Decembro 2008 Novembro 2008 Outubro 2008 Setembro 2008 Agosto 2008 Xullo 2008 Xuño 2008 Maio 2008 Abril 2008 Marzo 2008 Febreiro 2008 Xaneiro 2008 Decembro 2007 Novembro 2007 Outubro 2007 Xullo 2007 Xuño 2007 Maio 2007 Abril 2007 Marzo 2007 Febreiro 2007 Xaneiro 2007 Decembro 2006 Novembro 2006 Outubro 2006 Setembro 2006 Agosto 2006 Xuño 2006 Marzo 2006 Febreiro 2006 Xaneiro 2006 Decembro 2005 Novembro 2005 Outubro 2005 Setembro 2005 Xullo 2005 Xuño 2005 Maio 2005 Abril 2005 Marzo 2005 Febreiro 2005 Xaneiro 2005 Decembro 2004 Novembro 2004 Setembro 2004 Xullo 2004 Xuño 2004 Maio 2004 Decembro 2001
Premios María Luz Morales
Centro Ágora, Lugar da Gramela, 17 15010 A Coruña info@academiagalegadoaudiovisual.gal 981 227 701 / 981 208 393
Horario de atención ao público: de luns a venres de 9:00 a 16:00
Horario de verán (de xuño a setembro): de luns a venres de 9.00 a 15.00h
Páxina web creada por cleventy.com